Davlat kadastrlarini yuritish sohasini tartibga soluvchi ayrim normativ-huquqiy hujjatlarni tasdiqlash to‘g‘risida

O‘zbekiston Respublikasi Prezidentining “Yer hisobi va davlat kadastrlarini yuritish tizimini tubdan takomillashtirish chora-tadbirlari to‘g‘risida” 2020-yil 7-sentabrdagi PF-6061-son Farmoni hamda “O‘zbekiston Respublikasi Davlat soliq qo‘mitasi huzuridagi Kadastr agentligi faoliyatini tashkil etish chora-tadbirlari to‘g‘risida” 2020-yil 7-sentabrdagi PQ-4819-son qarori ijrosini ta’minlash maqsadida Vazirlar Mahkamasi qaror qiladi:
 1. Quyidagilar:
 davlat yer kadastrining tarkibiy qismlari, davlat yer kadastrini yuritishning asosiy prinsiplari hamda davlat yer kadastrini yuritishda Davlat kadastrlari palatasi va uning hududiy boshqarmalarining vazifalarini nazarda tutuvchi Davlat yer kadastrini yuritish tartibi to‘g‘risidagi nizom 1-ilovaga muvofiq;
 binolar va inshootlar davlat kadastri tarkibi, bosqichlari hamda binolar va inshootlar davlat kadastrini yuritishni tashkil etishni nazarda tutuvchi Bino va inshootlar davlat kadastrini yuritish tartibi to‘g‘risidagi nizom 2-ilovaga muvofiq;
 yer uchastkasi, bino va inshootlar hamda ko‘p yillik daraxtlarning kadastr ma’lumotlarini tayyorlash, kadastr yig‘majildini tayyorlash hamda kadastr yig‘majildini shakllantirish natijasida kadastr pasportini rasmiylashtirishni nazarda tutuvchi Ko‘chmas mulk obyektiga kadastr yig‘majildini tayyorlash tartibi to‘g‘risidagi nizom 3-ilovaga muvofiq tasdiqlansin.
 2. O‘zbekiston Respublikasi Hukumatining 4-ilovaga muvofiq ayrim qarorlari o‘z kuchini yo‘qotgan deb hisoblansin.
 3. O‘zbekiston Respublikasi Davlat soliq qo‘mitasi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 4. Mazkur qarorning bajarilishini nazorat qilish O‘zbekiston Respublikasi Bosh vazirining moliya-iqtisodiyot va kambag‘allikni qisqartirish masalalari bo‘yicha o‘rinbosari — iqtisodiy taraqqiyot va kambag‘allikni qisqartirish vaziri J.A. Qo‘chqorov hamda O‘zbekiston Respublikasi Davlat soliq qo‘mitasi raisi Sh.D. Kudbiyev zimmasiga yuklansin.
 1. Ushbu Nizom Davlat yer kadastrini yuritish tartibini belgilaydi.
 Davlat yer kadastri yerlarni hisobga olish, yer uchastkalariga bo‘lgan huquqlar kafolatlanishini ta’minlash, erning tabiiy xossalarini, yerdan foydalanishni har tomonlama o‘rganish va baholash maqsadida yuritiladi.
 2. Davlat yer kadastri Davlat kadastrlari yagona tizimining asosiy tarkibiy qismi hisoblanib, yerlarning tabiiy, xo‘jalik, huquqiy rejimi, toifalari, sifat xususiyatlari va qiymati, yer uchastkalarining o‘rni va o‘lchamlari, ularning yer egalari, yerdan foydalanuvchilar, ijarachilar va mulkdorlar o‘rtasidagi taqsimoti to‘g‘risidagi ma’lumotlar hamda hujjatlar tizimidan iboratdir.
 3. O‘zbekiston Respublikasining yer fondi davlat yer kadastri obyekti hisoblanadi.
 4. Yer kadastri ma’lumotlarini ishlab chiqish texnologiyasini doimiy ravishda takomillashtirish, tizimlashtirish, saqlash, yangilash hamda foydalanuvchilarga yer kadastri to‘g‘risida ishonchli ma’lumotlar taqdim etish davlat yer kadastrining asosiy vazifalari hisoblanadi.
 Davlat yer kadastrini yuritish aerokosmik suratga olish, topografik-geodezik, kartografik, tuproq, agrokimyoviy, geobotanik tadqiqotlar va boshqa tadqiqotlar hamda izlanishlar olib borish, yerlarning miqdor va sifat jihatidan hisobga olinishi va baholanishi, yuridik va jismoniy shaxslarning yer uchastkalariga bo‘lgan huquqlarini davlat ro‘yxatidan o‘tkazish orqali ta’minlanadi.
 5. Davlat yer kadastri yer munosabatlarini tartibga solish maqsadida davlat organlari va tashkilotlarini, manfaatdor yuridik va jismoniy shaxslarni yer to‘g‘risidagi ma’lumotlar bilan ta’minlash, yerlarni muhofaza qilish, yer tuzilishini tashkil etish, yer uchun haq to‘lash miqdorlarini asoslash, xo‘jalik faoliyatini baholash uchun mo‘ljallangan.
 6. Quyidagilar davlat yer kadastrining tarkibiy qismlari hisoblanadi:
 yer uchastkalariga egalik qilish, ulardan foydalanish, ularga bo‘lgan mulk yoki ijara huquqlarini davlat ro‘yxatidan o‘tkazish to‘g‘risidagi ma’lumotlarni, shuningdek, servitutlarni va ushbu huquqlarga doir boshqa cheklashlarni hisobga olish; 
 er miqdorini hisobga olish;
 er sifatini hisobga olish (tuproq bonitetini aniqlash);
 erni qiymat jihatidan baholash.
 7. Quyidagilar davlat yer kadastrini yuritishning asosiy prinsiplari hisoblanadi:
 respublikaning butun hududini qamrab olish;
 fazoviy koordinatlarning yagona tizimini (WGS-84) qo‘llash;
 er kadastriga doir ma’lumotlarni ishlab chiqish uslubining birligi va uzluksizligi;
 er kadastriga doir ma’lumotlarning ishonchliligi va tejamliligi.
 8. Davlat yer kadastri ma’lumotlari asosiy (birlamchi) va joriy turga bo‘linadi.
 Birlamchi ro‘yxatdan o‘tkazish vaqtida olingan ma’lumotlar va davlat yer kadastri birlamchi ma’lumotlarini tuzish asosiy ma’lumotlar hisoblanadi.
 Davlat yer kadastri ma’lumotlarini qayta ro‘yxatdan o‘tkazish va (yoki) o‘zgartirish jarayonida olingan ma’lumotlar joriy ma’lumotlar hisoblanadi.
 9. Davlat yer kadastri Davlat kadastrlari yagona tizimi, boshqa davlat kadastrlarini monitoringini yuritish uchun fazoviy-huquqiy asos hisoblanadi.
 Davlat kadastrlari yagona tizimiga davlat yer kadastriga oid kiritiladigan ma’lumotlarning tarkibi O‘zbekiston Respublikasi Davlat soliq qo‘mitasi huzuridagi Kadastr agentligi (keyingi o‘rinlarda — Kadastr agentligi) tomonidan ishlab chiqiladi hamda O‘zbekiston Respublikasi Davlat soliq qo‘mitasi va Qishloq xo‘jaligi vazirligi bilan kelishiladi. 
 10. Yer kadastri ma’lumotlaridan yer munosabatlarini tartibga solishda, yerdan foydalanish bilan bog‘liq ijtimoiy, iqtisodiy va ekologik vazifalarni hal etishda foydalanilishi kerak. 
 11. Davlat yer kadastrini yuritish ishlari O‘zbekiston Respublikasining Davlat budjetidan, yer uchastkasiga bo‘lgan huquqlarni davlat ro‘yxatidan o‘tkazish uchun to‘lovlar va boshqa manbalar hisobidan moliyalashtiriladi.
 12. Quyidagilar davlat yer kadastrining mazmunini tashkil etadi:
 yer uchastkalariga bo‘lgan huquqlarni davlat ro‘yxatidan o‘tkazish;
 yer uchastkalarini elektron hisobga olish;
 erni qiymat jihatidan baholash;
 er kadastri ma’lumotlarini tizimlashtirish, saqlash, yangilash va manfaatdor shaxslarga belgilangan tartibda taqdim etish.
 13. Yer uchastkasiga bo‘lgan huquqlarning vujudga kelishiga doir ma’lumotlar yer kadastri ma’lumotlarining birlamchi qismi hisoblanadi hamda mazkur yer uchastkasini hisobga olish, qiymatini aniqlash va huquqlarni ro‘yxatga olishning asosini tashkil etadi.
 Yer uchastkalariga bo‘lgan huquqlarni birlamchi (qayta) davlat ro‘yxatidan o‘tkazishda yer uchastkasi va uning chegaralariga oid ma’lumotlar Davlat kadastrlari yagona tizimida aks ettirilgan holda amalga oshiriladi.
 14. Yer uchastkalariga bo‘lgan huquqlar, ushbu huquqlarning vujudga kelishi, boshqa shaxsga o‘tishi, cheklanishi va to‘xtatilishi qonunchilik hujjatlarida belgilangan tartibda davlat ro‘yxatidan o‘tkaziladi.
 15. Yer uchastkalarining chegaralarini belgilash WGS-84 koordinata tizimida kartografiya materialidan foydalangan holda, geodeziya usullari bilan joyning o‘zida chegaralarning burilish nuqtalari katalogiga muvofiq ularni chegara qoziqlari bilan mahkamlash orqali amalga oshiriladi. Natijalar Davlat kadastrlari yagona tizimining yer kadastri qatlamida aks ettiriladi. Yer uchastkalarining umumiy maydoni talab qilinadigan aniqlikda tahliliy, grafik-tahliliy yoki mexanik usullar bilan aniqlanadi.
 Yer uchastkasi to‘g‘risidagi ma’lumotlar avtomatlashtirilgan axborot tizimida yuritiladi.
 Joriy ro‘yxatdan o‘tkazish ma’lumotlarini shakllantirishda ro‘yxatga oluvchi axborot tizimida yer uchastkalari egalari, yerdan foydalanuvchilar, ijarachilar va mulkdorlarning huquqiy holati, shuningdek, erning maydoni, chegaralari, undan foydalanish maqsadi va foydalanish rejimi bo‘yicha yuz bergan o‘zgarishlar to‘g‘risidagi ma’lumotlar kiritiladi.
 16. Yer uchastkalarining umumiy maydonini hisobga olish asosan geodeziya usullari bilan, yuqori aniqlikni talab etmaydigan hollarda esa kartometrik usullar bilan bajariladi.
 Ekin maydonlari bo‘yicha yer miqdorini hisobga olish bir va undan ortiq konturlardan iborat bo‘lgan asosiy yer kadastri birliklari — yer uchastkalari doirasida yuritiladi. Barcha toifadagi ekin maydonlari hisobga olinishi kerak.
 Qishloq xo‘jaligi toifasidagi yer maydonlari yer turlari bo‘yicha yer kadastri ma’lumotlari tarkibida alohida qatlamda hisobga olinadi.
 17. Davlat yer kadastrining alohida qatlami shaklida, yer sifatini hisobga olish quyidagilarni o‘z ichiga oladi: tabiiy-qishloq xo‘jaligi va yer kadastri bo‘yicha rayonlashtirish, yer tasnifi, ularni ekologiya, texnologiya va shaharsozlik belgilari va boshqa belgilar bo‘yicha tavsiflash, tuproq va erni guruhlarga ajratish.
 Yerlarning o‘lchami, joylashgan o‘rni (koordinatalar katalogi bilan), toifasi va sifati holatiga oid qayd etiladigan ma’lumotlar erni hisobga olish to‘g‘risidagi ma’lumotlarni tashkil etadi.
 18. Ma’muriy-hududiy darajaning oshishiga qarab, erni hisobga olish to‘g‘risidagi ma’lumotlar uning ko‘rsatkichlarining taqqoslanuvchanligiga rioya qilingan holda umumlashtiriladi.
 19. Turli maqsadlarga mo‘ljallangan yer uchastkalari holatini baholash yerlardan foydalanish samaradorligining hozirgi holati darajasini aniqlashga hamda kelajakda uni oshirish imkoniyatlarini tahlil qilish, asoslash, yer solig‘i va boshqa to‘lovlarni, uning normativ bahosini hisoblab chiqarish, yerlardan oqilona va samarali foydalanishni rag‘batlantirish uchun amalga oshiriladi.
 Barcha toifadagi yerlarni baholash ishlari tizimli ravishda amaldagi holat va baholash ko‘rsatkichlari (erlarning har bir toifasi uchun o‘ziga xos bo‘lgan) yordamida qonunchilik hujjatlarida belgilangan tartibda amalga oshiriladi.
 Qishloq xo‘jaligi va o‘rmon xo‘jaligi maqsadlaridagi yerlar uchun ham tuproqning unumdorlik quvvati — tuproq boniteti bo‘yicha qiyosiy baholash amalga oshiriladi.
 Yerlarning qiymat bahosiga va tuproq bonitetiga doir ma’lumotlar yer bahosiga oid yer kadastri ma’lumotlarining alohida qatlamida tashkil etiladi.
 20. Yer uchastkasini davlat ro‘yxatidan o‘tkazish, hisobga olish va baholashga doir asosiy va joriy ma’lumotlar yer kadastri ma’lumotlari majmuini tashkil etadi, ular har xil: alfavit — raqam (matn, jadval, koordinatlar va maydonlar ro‘yxati) va grafik (reja, xarita, sxemalar) shakllarida qayd etiladi.
 21. Davlat kadastrlari yagona tizimida davlat yer kadastri ma’lumotlari asosiy qatlam hisoblanib, tuman (shahar)ning ma’muriy-hududiy chegarasi doirasida yuritiladi. Har bir ma’muriy-hududiy birlik chegarasidagi barcha yer uchastkalari chegaralari, ularning egalari, foydalanuvchilari, ijarachilari va mulkdorlari tarkibi, shuningdek, chegaralarda bo‘lgan o‘zgarishlar muntazam ravishda kiritib boriladi.
 22. Har bir ma’muriy-hududiy darajada axborot tizimi orqali taqdim etiladigan yer kadastriga doir ma’lumotlar tarkibi va shakli Kadastr agentligi tomonidan tasdiqlanadi.
 23. Yer kadastriga doir ma’lumotlarning ishonchliligi uchun davlat yer kadastrini yuritish vazifasi yuklangan vakolatli organ mas’ul xodimlari, shuningdek, yer uchastkalari egalari, yerdan foydalanuvchilar, ijarachilar va mulkdorlar javob beradilar. 
 24. Davlat yer kadastri ushbu Nizomga ilovada keltirilgan sxemaga muvofiq yuritiladi.
 25. Dastlabki kadastr ma’lumotlari yangilanayotganda yer uchastkalarining huquqiy holatida, yerlarning sifat holati va ulardan foydalanishda, ularni baholashda yuz berayotgan o‘zgarishlar aniqlanadi va ro‘yxatdan o‘tkaziladi. Yer uchastkalari egalari, yerdan foydalanuvchilar, ijarachilar va mulkdorlar Davlat kadastrlari palatasi hududiy boshqarmalariga (ro‘yxatdan o‘tkazuvchi organga), boshqa tashkilotlarga ko‘rsatib o‘tilgan o‘zgarishlar to‘g‘risida o‘n kun muddatda axborot berishga majburdirlar. 
 26. Davlat kadastrlari palatasining tuman (shahar) filiallari: 
 yer uchastkalari egalari, yerdan foydalanuvchilar, ijarachilar va mulkdorlar murojaatlari asosida davlat yer kadastrini yuritishda (yer uchastkalari tarkibida va undan foydalanishda) yuz bergan o‘zgarishlar to‘g‘risidagi ma’lumotlarni to‘playdilar va naturada (joyning o‘zida) tekshirilgandan keyin joriy o‘zgarishlarni elektron axborot tizimiga kiritadi;
 tuman (shahar) hududi kadastr zonalari, kadastr massivlari, kadastr mavzelari, yer uchastkalariga bo‘linishini ta’minlaydi va doimiy monitoringini yuritadi.
 27. Davlat kadastrlari palatasining Qoraqalpog‘iston Respublikasi, viloyatlar va Toshkent shahar hududiy boshqarmalari:
 davlat yer kadastrini yuritishda (yer uchastkalari tarkibida va undan foydalanishda hamda huquqiy holatida) yuz bergan o‘zgarishlarni yer uchastkalari egalari, yerdan foydalanuvchilar, ijarachilar va mulkdorlarning buyurtmalari asosida davlat ro‘yxatidan o‘tkazadi;
 davlat yer kadastrini yuritishda tumanlar (shaharlar) filiallari faoliyatini muvofiqlashtirib boradi;
 Davlat kadastrlari yagona tizimi tarkibida davlat yer kadastri yuritilishida Qoraqalpog‘iston Respublikasi, viloyatlar va Toshkent shahri tuman (shahar)lar ma’muriy chegaralari kesimida kadastr zonalari, kadastr massivlari, kadastr mavzelari shakllanishi va yuritilishini ta’minlaydi;
 erlarning tabiiy, xo‘jalik va huquqiy rejimi, toifalari, yer uchastkalarining o‘rni va o‘lchamlari, yer egalari, yerdan foydalanuvchilar, ijarachilar va mulkdorlar o‘rtasidagi taqsimoti to‘g‘risidagi elektron ma’lumotlarni shakllantiradi.
 28. Davlat kadastrlari palatasi:
 er kadastriga oid ochiq geoaxborot ma’lumotlarining Internet jahon axborot tarmog‘ida keng yoritilishini tashkil etadi, manfaatdor vazirliklar va idoralarga ma’lumotlar taqdim etadi;
 yer fondi holatidagi o‘zgarishlarni o‘z vaqtida aniqlash bo‘yicha kuzatishlar tizimini tashkil etadi va amalga oshiradi;
 har bir yer egasi, yerdan foydalanuvchi, ijarachi va yer uchastkasi mulkdori bo‘yicha yer kadastri elektron ma’lumotlar bazasini shakllantiradi;
 Yer fondi toifalarining yer turlari bo‘yicha milliy hisobot Milliy geoaxborot tizimida yuritilishini tashkil etadi va amalga oshiradi;
 har yili 1-fevralga qadar Kadastr agentligiga O‘zbekiston Respublikasida Yer fondi toifalari holati to‘g‘risidagi milliy hisobotni taqdim etadi. 
 29. Kadastr agentligi:
 davlat yer kadastri yuritilishini tartibga soluvchi hujjatlarning ishlab chiqilishini ta’minlaydi;
 Qoraqalpog‘iston Respublikasi, viloyatlar, tumanlarning (shaharlarning) ma’muriy chegaralarini, keyinchalik ularning maydonlarini muvofiqlashtirgan holda, geodezik usullar bilan belgilash va joylarga biriktirib qo‘yish ishlarini amalga oshiradi;
 yer resurslarini aerokosmik usullar bilan o‘rganishni tashkil etadi;
 erlarning miqdori va ulardan foydalanilishi to‘g‘risidagi hisobotlarni o‘rganadi, tahlil qiladi va umumlashtiradi;
 har yili 1-martga qadar O‘zbekiston Respublikasida Yer fondi toifalari holati to‘g‘risidagi milliy hisobotni rasmiy veb-sayti orqali ochiq ma’lumot sifatida taqdim etadi.
 30. Davlat yer kadastrini yuritishda O‘zbekiston Respublikasi Qishloq xo‘jaligi vazirligi tomonidan quyidagilar amalga oshiriladi:
 tuproqshunoslik, agrokimyo, geobotanikaga oid va boshqa izlanishlarni hamda tadqiqotlarni amalga oshirish;
 erlarni sifat jihatdan hisobga olish hamda baholash.
 31. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Nizom Binolar va inshootlar davlat kadastrini yuritish tartibini belgilaydi.
 Binolar va inshootlar davlat kadastri hududiy prinsip bo‘yicha tashkil etiladi va obyektlarning huquqiy, xo‘jalik va arxitektura-qurilish maqomi to‘g‘risidagi ma’lumotlar tizimini tashkil etadi.
 Binolar va inshootlar davlat kadastri binolar va inshootlar mulkdorlari va bu obyektlardan boshqa foydalanuvchilarning huquqlarini, shuningdek, binolar va inshootlarga egalik huquqi va boshqa ashyoviy huquqlarning davlat ro‘yxatidan o‘tkazilishini ta’minlash uchun axborot tizimi yordamida raqamli shaklda davlat tilida yuritiladi.
 2. Binolar va inshootlar davlat kadastrini yuritish bo‘yicha munosabatlar mazkur Nizom va boshqa qonunchilik hujjatlari bilan tartibga solinadi.
 3. Binolar va inshootlar davlat kadastri ma’lumotlari barcha davlat tashkilotlari, yuridik va jismoniy shaxslar uchun majburiy yuridik kuchga egadir. Kadastr hujjatlari binolar va inshootlar bilan fuqarolik-huquqiy bitimlarni amalga oshirishda va boshqa yuridik harakatlarda huquqiy, iqtisodiy va texnik ma’lumotlar sifatida qabul qilinishi kerak.
 4. Binolar va inshootlar davlat kadastrini yuritish obyektlar to‘g‘risidagi kadastr ma’lumotlarini shakllantirishdagi ishonchli hujjatlar va boshqa ma’lumotlardan foydalanilgan holda amalga oshiriladi.
 5. Binolar va inshootlarning davlat kadastrini yuritish ushbu Nizomga 1-ilovada keltirilgan sxemaga muvofiq amalga oshiriladi.
 6. Davlat kadastrlari yagona tizimini shakllantirish va yuritishni tashkil etish, shuningdek, binolar va inshootlar davlat kadastrini yuritish ishlariga umumiy rahbarlik qilish, ularni metodik jihatdan ta’minlash O‘zbekiston Respublikasi Davlat soliq qo‘mitasi huzuridagi Kadastr agentligi (keyingi o‘rinlarda — Kadastr agentligi) tomonidan amalga oshiriladi.
 7. Binolar va inshootlar davlat kadastrini yurituvchi organlar kadastr hujjatlarini va kadastr ma’lumotlarini ruxsatsiz olish va oshkor etishdan himoya qilinishini ta’minlashlari shart, ochiq ma’lumotlar bundan mustasno.
 8. Binolar va inshootlar davlat kadastrini yuritish bo‘yicha ishlar ko‘chmas mulkka kadastr hujjatlarini tayyorlaganlik, ularga bo‘lgan huquqlarni davlat ro‘yxatidan o‘tkazganlik uchun to‘lanadigan to‘lovlar hamda qonunchilik hujjatlari bilan taqiqlanmagan boshqa manbalar hisobidan moliyalashtiriladi.
 Davlat mulki bo‘lgan obyektlar bo‘yicha binolar va inshootlar davlat kadastrini yuritish ishlari O‘zbekiston Respublikasining Davlat budjeti mablag‘lari hisobidan amalga oshiriladi.
 9. Binolar va inshootlar davlat kadastri kadastr rejasidan, kadastr hujjatlaridan va geofondlardan, shuningdek, mazkur Nizomda belgilangan tartibda shakllantiriladigan axborot tizimi ma’lumotlaridan iborat.
 10. Binolar va inshootlar davlat kadastrini yuritish axborot tizimlari orqali quyidagi bosqichlarda amalga oshiriladi:
 1-bosqich — binolar va inshootlarning texnik ko‘rsatkichlarini o‘lchash vositalari orqali aniqlash va axborot tizimida hisobga olish;
 2-bosqich — obyektlarni chizmada joylashtirib, raqamli kadastr rejasini tuzish;
 3-bosqich — oldingi bosqichlarda olingan ma’lumotlarni hisobga olgan holda, ma’lumotlarni axborot tizimiga kiritish yoki mavjud ma’lumotlarni yangilash.
 11. Binolar va inshootlar davlat kadastri ma’lumotlari O‘zbekiston Respublikasi hududlarini kadastr bo‘linishi, tumanlar, shaharlar bo‘yicha tuziladi, ularning hududi davlat yer kadastri ma’lumotlari asosida hisobga olish uchastkalariga bo‘linadi.
 12. Tumanlar, shaharlar va boshqa aholi yashash punktlarining kadastrga oid bo‘linishi chegaralarni belgilash va hududlarni tuman doirasida yoxud shahar chegaralarini hisobga olish uchastkalariga bo‘linishini bildiradi. Qoraqalpog‘iston Respublikasiga, viloyatlarga, Toshkent shahriga, tumanlar, shaharlar va boshqa aholi yashash punktlariga, shuningdek, hisobga olish uchastkalariga yagona tizim bo‘yicha kadastr raqami beriladi.
 13. Binolar va inshootlarning kadastr yig‘majildi ma’lumotlari binolar va inshootlar davlat kadastri ma’lumotlarining asosini tashkil qiladi. 
 Binolar va inshootlar davlat kadastriga ma’lumotlar belgilangan tartibda ajratilgan yer uchastkasida ularning qurilishi tugallangandan keyin yoxud qonunchilik hujjatlarida nazarda tutilgan tartibda va shartlarda ular bo‘yicha bitimlar tuzilgandan keyin hisobga kiritiladi.
 Qonunchilik hujjatlarida belgilangan holatlarda qurilishi tugallanmagan bino va inshootlar ham bino va inshootlar davlat kadastrida hisobga olinishi mumkin.
 Binolar va inshootlar davlat kadastrini yuritishda axborot tizimida bino va inshootga mulk huquqi yoki boshqa ashyoviy huquqlar (ularning paydo bo‘lishi, boshqa shaxsga o‘tishi, cheklanishi va to‘xtatilishi) to‘g‘risidagi, shuningdek, obyektni tavsiflovchi boshqa ma’lumotlar qayd etiladi. 
 Maxfiylik rejimiga ega bo‘lgan binolar va inshootlar to‘g‘risidagi ma’lumotlarni shakllantirish va mazkur obyektlarni ro‘yxatdan o‘tkazish bo‘yicha ma’lumotlardan foydalanish shartlari qonunchilik hujjatlarida belgilanadi.
 14. Binolar va inshootlar davlat kadastrini yuritishda davlat kadastriga oid kiritiladigan ma’lumotlarning tarkibi Kadastr agentligi tomonidan ushbu Nizomga 2-ilovada ko‘rsatilgan minimal talablar asosida ishlab chiqiladi. 
 Binolar va inshootlar joylashgan er, ularga bo‘lgan mulk huquqi yoki boshqa ashyoviy huquqlarning yuridik va jismoniy shaxslarga tegishliligi, ushbu huquqlarning paydo bo‘lish asoslari va muddatlari, ularning to‘xtatilish muddatlari, mulk huquqi va boshqa ashyoviy huquqlarni cheklash shartlari, ushbu obyektlarga uchinchi shaxslarning huquqlari to‘g‘risidagi ma’lumotlar binolar va inshootlarning huquqiy holati to‘g‘risidagi ma’lumotlar hisoblanadi. Ushbu ma’lumotlar axborot tizimiga bino va inshootga bo‘lgan huquqlarni davlat ro‘yxatidan o‘tkazish jarayonida kiritiladi.
 Binolar va inshootlarning qiymati, ulardan foydalanish xususiyatlari, ushbu obyektlarning ishlab chiqarishdagi maqsadlari va boshqa ma’lumotlar binolar va inshootlar xo‘jalik maqomining asosini tashkil etadi.
 Binolar va inshootlarning yer tuzish sxemalariga, aholi punktlarining bosh rejalariga, qishloq va mahalla fuqarolari yig‘inlari hududlarini me’moriy rejalashtirishni tashkil etish loyihalariga va boshqa shaharsozlik hujjatlariga, shuningdek, shaharsozlik normalari va qoidalari talablariga muvofiqligi, binolar parametrlari (qavatlari, umumiy, yashash, ishlab chiqarish maydonlari), egallab turgan yer uchastkasi, qurilgan sanasi, muhandislik-texnik kommunikatsiyalarning mavjudligi, seysmik chidamliligi to‘g‘risidagi va boshqa texnik ma’lumotlar binolar va inshootlarning arxitektura-qurilish maqomi hisoblanadi. 
 15. Kadastr ma’lumotlari asl hujjatlar yoki davlat organlari qarorlarining, shartnomalarning (oldi-sotdi, hadya qilish, almashtirish, ijaraga olish, renta va boshqalar), bino va inshootlar loyiha-smeta hujjatlarining, ilgari ro‘yxatdan o‘tkazilganligi to‘g‘risidagi boshqa ma’lumotlarning tegishli ravishda rasmiylashtirilgan nusxalari asosida tuziladi. 
 16. Har bir bino va inshoot axborot tizimiga muayyan kadastr raqami ostida yozib qo‘yiladi. 
 17. Axborot tizimidagi yozuvlarni o‘zgartirishga yoki to‘ldirishga yo‘l qo‘yilmaydi. Agar axborot tizimiga kiritilgan ma’lumotlarni o‘zgartirish yoki to‘ldirish zarurati paydo bo‘lsa, u holda ilgarigi yozuvlar axborot tizimida saqlanib qolgan holda bekor qilinadi va obyekt to‘g‘risidagi yangi ma’lumotlar bilan aynan shu kadastr raqami ostida to‘ldiriladi.
 Bino va inshootlarning parametrlari (qavatlari, umumiy, yashash, ishlab chiqarish maydonlari) o‘zgarganda, axborot tizimiga mazkur Nizomning 10-bandiga muvofiq o‘zgarishlar kiritiladi.
 18. Mazkur Nizomning 12-bandida nazarda tutilgan ma’lumotlar to‘plangan va davlat ro‘yxatidan o‘tkazilgandan keyin bino yoki inshoot kadastr rejasida belgilanadi. Kadastr rejasi avtomatik loyihalashtirish tizimlaridan foydalangan holda elektron shaklda bo‘lib, bu ro‘yxatdan o‘tkaziladigan obyektlarning joylashuvi va asosiy parametrlarining ko‘rgazmali chizma belgilanishini ta’minlaydi. 
 19. Davlat kadastrlari yagona tizimida bino va inshootlar davlat kadastri tuman (shahar)lar kesimida Davlat kadastrlari palatasi va uning hududiy boshqarmalari tomonidan yuritiladi.
 Bino va inshootlar davlat kadastri ma’lumotlar bazasida bino va inshootlar tasnifi bo‘yicha obyektlar guruhga bo‘linadi. Bunda bino va inshootlarning hududiyligi, maqsad yo‘nalishi, yuridik va jismoniy shaxslarga mulk huquqi yoki boshqa ashyoviy huquqlarda tegishliligi, shuningdek, qurilish-texnik tavsiflariga qarab belgilanadi. Bino va inshootlar yagona klassifikatori Kadastr agentligi tomonidan tasdiqlanadi.
 20. Binolar va inshootlarning holati bo‘yicha kadastr ma’lumotlarining umumlashtirilgan statistik ko‘rsatkichlari Kadastr agentligi tomonidan har yili tuman va shaharlar kesimida ochiq ma’lumot sifatida Internet tarmog‘ida keng yoritilishi tashkil etiladi. 
 21. Ushbu Nizom talablari buzilishida aybdor bo‘lgan shaxslar qonunchilik hujjatlarida belgilangan tartibda javob beradilar.
 1. Ushbu Nizom ko‘chmas mulk obyektlariga kadastr yig‘majildini tayyorlash tartibini belgilaydi.
 2. Mazkur Nizomda quyidagi asosiy tushunchalar qo‘llaniladi:
 bino — funksional maqsadiga qarab, odamlar yashashi yoki bo‘lishiga va har xil turdagi ishlab chiqarish jarayonlarini bajarishga mo‘ljallangan, yopiq hajmni tashkil etuvchi tayanch, to‘sma yoki har ikkala maqsadga xizmat qiluvchi konstruksiyalardan iborat qurilish tizimi;
 yer uchastkasi — yer yuzasining qayd etilgan chegaraga, maydonga, joylashish manziliga, huquqiy rejimga hamda boshqa xususiyatlarga ega bo‘lgan qismi;
 inshoot — har xil turdagi ishlab chiqarish jarayonlarini bajarishga, materiallar, buyumlar, asbob-uskunalarni saqlashga, odamlarning vaqtincha bo‘lishiga, odamlar, yuklar va boshqa narsalarni olib o‘tishga mo‘ljallangan, tayanch, to‘sma yoki har ikkala maqsadga xizmat qiluvchi konstruksiyalardan iborat hajmiy, yassi yoki chiziq tarzidagi yer tepasida, yer yuzasida va yer ostida joylashgan qurilish tizimi;
 kadastr yig‘majildi — obyektning ko‘chmas mulkka bo‘lgan huquqlarni shakllantirish, hisobga olish va keyinchalik davlat ro‘yxatidan o‘tkazish uchun zarur bo‘lgan kadastr suratiga olish, texnik xatlovdan o‘tkazish va pasportlashtirishning, maxsus tekshirish va izlanishlarning, sifat va qiymat jihatidan baholashning hujjatlari, materiallari va ma’lumotlari jamlamasi; 
 kadastr muhandisi — geodeziya-kartografiya ishlari bilan shug‘ullanuvchi tashkilot bilan tuziladigan mehnat shartnomasi asosida faoliyat yurituvchi yoki o‘z faoliyatini yakka tartibdagi tadbirkor sifatida amalga oshiruvchi va kadastr muhandisi malaka shahodatnomasiga ega jismoniy shaxs;
 kadastr pasporti — ko‘chmas mulk obyekti va obyektning kadastr raqami haqida umumiy ma’lumotlarni o‘z ichiga olgan elektron hujjat;
 ko‘p yillik daraxtlar — bog‘lar, tokzorlar, tutzorlar va boshqa o‘rmon daraxtlari;
 ko‘chmas mulk — yer uchastkalari, yer osti boyliklari, binolar, inshootlar, ko‘p yillik daraxtlar va yer bilan uzviy bog‘langan boshqa mol-mulk, ya’ni belgilangan maqsadiga nomutanosib zarar yetkazmagan holda joyini o‘zgartirish mumkin bo‘lmaydigan obyektlar;
 maxsus inshootlar — belgilangan maqsadlarda foydalanish uchun alohida yer uchastkasida qurilgan muhandislik inshootlari majmuasi, jumladan, temir va avtomobil yo‘llari, aloqa va elektr o‘tkazish liniyalari, yer yuzasida, yer usti va yer ostida joylashgan magistral quvurlar, magistral kanal va kollektorlar;
 qurilishi tugallanmagan obyektlar — qurilishi belgilangan tartibda ajratilgan yer uchastkasida tasdiqlangan loyiha hujjatlariga muvofiq boshlangan, lekin muayyan kunga kelib tugallanmagan yoki qurilishi tugallangan, lekin foydalanishga qabul qilinmagan bino va inshootlar.
 3. Kadastr yig‘majildi ko‘chmas mulkning turi, tavsifi, hajmi, qiymati va boshqa ko‘rsatkichlarini aniqlash maqsadida axborot tizimi orqali tayyorlanadi va saqlanadi. 
 4. Kadastr yig‘majildi ko‘chmas mulk obyektining geografik joylashuvi, huquqiy maqomi, miqdor, sifat tavsiflari va qiymati, shuningdek, uning holatidagi joriy o‘zgarishlar haqidagi materiallar va ma’lumotlarni hamda ko‘chmas mulkka bo‘lgan huquqlarni tasdiqlovchi hujjatlarni jamlash yo‘li bilan kadastr muhandislari va O‘zbekiston Respublikasi Davlat soliq qo‘mitasi huzuridagi Kadastr agentligi Davlat kadastrlari palatasining (keyingi o‘rinlarda — Davlat kadastrlari palatasi) tegishli tuman (shahar) filiallari tomonidan tayyorlanadi va qog‘oz hamda elektron shaklda Davlat kadastrlari palatasida doimiy saqlanadi.
 Ko‘chmas mulk obyektiga tayyorlangan kadastr yig‘majildi natijasi bo‘yicha mulkdorga yoki uning ishonchnomasi asosida harakat qiluvchi shaxsga, shuningdek, mulkdorning merosxo‘riga kadastr pasporti taqdim etiladi.
 Mulkdorning yoki uning ishonchnomasi asosida harakat qiluvchi shaxsning, shuningdek, mulkdor merosxo‘rining so‘roviga ko‘ra kadastr yig‘majildining nusxasi elektron shaklda taqdim etiladi.
 Davlat kadastrlari palatasining tuman (shahar) filiallari tomonidan o‘tkazilgan o‘lchov ishlari natijasida tayyorlangan kadastr yig‘majildi tarkibidagi ma’lumotlar haqqoniyligiga — Davlat kadastrlari palatasining tuman (shahar) filiallari, shuningdek, kadastr muhandislari tomonidan o‘tkazilgan o‘lchov ishlari natijasida tayyorlangan kadastr yig‘majildi tarkibidagi ma’lumotlar haqqoniyligiga — kadastr muhandislari javobgar hisoblanadi.
 5. Kadastr yig‘majildini tayyorlash va uning natijasi bo‘yicha kadastr pasportini olish uchun yuridik va jismoniy shaxslar yoki ularning ishonchli vakillari o‘z xohishiga ko‘ra, Davlat kadastrlari palatasining tuman (shahar) filiallariga davlat xizmatlari markazlari yoki Yagona interaktiv davlat xizmatlari portali orqali ariza bilan murojaat qiladi yoki kadastr muhandislari bilan xizmat ko‘rsatish (kelishuv) shartnomasi asosida bitim tuzadilar.
 Arizaga (shartnomaga) quyidagi hujjatlar ilova qilinadi:
 Vazirlar Mahkamasining 2018-yil 29-dekabrdagi 1060-son qarori bilan tasdiqlangan Ko‘chmas mulk obyektlariga bo‘lgan huquqlarni davlat ro‘yxatidan o‘tkazish tartibi to‘g‘risidagi nizomning 21, 22, 23, 38, 39, 40 va 41-bandlarida ko‘rsatilgan huquqlarni tasdiqlovchi hujjatlar; 
 qonunchilik hujjatlarida nazarda tutilgan ko‘chmas mulkka bo‘lgan huquqlarni tasdiqlovchi boshqa hujjatlar.
 Ko‘chmas mulk obyektlariga bo‘lgan huquqlarni tasdiqlovchi hujjatlar arizaga (shartnomaga) ilova qilinmasa, kadastr yig‘majildi tayyorlanmaydi.
 6. Davlat kadastrlari palatasining tuman (shahar) filiallariga murojaat etilgan hollarda, arizalar filial tomonidan axborot-kommunikatsiya texnologiyalaridan foydalangan holda qabul qilib olinganidan so‘ng shu kunning o‘zida ko‘chmas mulk bilan bog‘liq ishlarni bajarish bo‘yicha arizalar reyestriga kiritiladi.
 7. Davlat kadastrlari palatasining tuman (shahar) filiallari tomonidan kadastr yig‘majildini tayyorlash ishlarining qiymati Vazirlar Mahkamasining “Kadastr hujjatlarini tayyorlash bo‘yicha davlat xizmatlari narxlarini belgilashda tabaqalashtirilgan yondashuv tartibini takomillashtirish to‘g‘risida” 2014-yil 10-iyuldagi 186-son qaroriga muvofiq aniqlanadi.
 Kadastr muhandislari tomonidan ko‘chmas mulk obyektiga kadastr hujjatini rasmiylashtirish Vazirlar Mahkamasi tasdiqlaydigan minimal stavkalardan kam bo‘lmagan miqdordagi narxlarda tomonlarning o‘zaro kelishuv shartnomasiga muvofiq amalga oshiriladi. 
 8. Davlat kadastrlari palatasining tuman (shahar) filiallari tomonidan kadastr yig‘majildini tayyorlash va uning natijasi bo‘yicha kadastr pasportini taqdim etish kadastr obyektining murakkabligiga qarab quyidagi muddatlarda amalga oshiriladi: 
 a) ko‘chmas mulk obyektlarining turar joyga oid qismi bo‘yicha: 
 ko‘p kvartirali uydagi kvartira — 3 ish kunigacha; 
 yakka tartibdagi turar joy — 5 ish kunigacha; 
 b) ko‘chmas mulk obyektlarining noturar joyga oid qismi hamda yaxlit ko‘p kvartirali uylar bo‘yicha: 
 umumiy maydoni 100 kv. metrgacha bo‘lgan ko‘chmas mulk — 5 ish kunigacha; 
 umumiy maydoni 100 kv. metrdan 1 000 kv. metrgacha bo‘lgan ko‘chmas mulk — 7 ish kunigacha; 
 umumiy maydoni 1 000 kv. metrdan 5 000 kv. metrgacha bo‘lgan ko‘chmas mulk — 10 ish kunigacha; 
 umumiy maydoni 5 000 kv. metrdan 15 000 kv. metrgacha bo‘lgan ko‘chmas mulk — 15 ish kunigacha; 
 umumiy maydoni 15 000 kv. metrdan 50 000 kv. metrgacha bo‘lgan ko‘chmas mulk — 20 ish kunigacha; 
 umumiy maydoni 50 000 kv. metrdan ortiq bo‘lgan ko‘chmas mulk — 25 ish kunigacha;
 ajratilgan yer uchastkalari bo‘yicha — 3 ish kunigacha;
 kadastr (yig‘majildi) pasporti yo‘qolganda (yaroqsiz holga kelganda), yangi kadastr pasporti 2 ish kuni mobaynida beriladi.
 9. Kadastr yig‘majildi yer uchastkasining, bino va inshootlarning hamda ko‘p yillik daraxtlarning kadastr ma’lumotlaridan iborat bo‘ladi. 
 10. Yer uchastkasi yaxlitligini yo‘qotmagan holda ushbu ko‘chmas mulk obyekti bo‘yicha o‘zgarishlar (bino va inshootlar qurilishi, rekonstruksiya qilinishi, ko‘p yillik daraxtlar barpo etilishi) haqidagi ma’lumotlar kadastr yig‘majildiga kiritib boriladi.
 11. Ko‘chmas mulk obyektiga kadastr yig‘majildini tayyorlash va kadastr pasportini rasmiylashtirishni rad etish uchun quyidagilar asos bo‘ladi: 
 tuman (shahar) filialida ushbu ko‘chmas mulk obyektining mansubligi masalasida nizolar borligidan dalolat beruvchi sud hujjatlarining mavjudligi;
 vakolatli organ tomonidan ko‘chmas mulk obyektiga taqiq yoki xatlov qo‘yilganligi;
 taqdim etilgan hujjatlarda noto‘g‘ri, qarama-qarshi yoki buzilgan ma’lumotlar aniqlanishi;
 tuman (shahar) filialida ushbu yer uchastkasi qonunchilik hujjatlarida belgilangan tartibda olib qo‘yilganligi haqidagi ma’lumotlarning mavjudligi;
 yer uchastkasiga bo‘lgan huquqlarning qonunchilik hujjatlarida nazarda tutilgan hollarda va tartibda bekor qilinganligi;
 ariza beruvchi davlat xizmatidan foydalanishdan bosh tortganligi;
 ko‘chmas mulk obyektida o‘lchov ishlarini olib borilishiga, shu jumladan, ko‘chmas mulk obyektiga kirish imkoni yo‘qligi (foydalanib kelayotgan shaxslar tomonidan bino va inshootga, yer uchastkasiga kirishga qarshilik qilish).
 12. Kadastr muhandisi yuridik va jismoniy shaxslarga kadastr yig‘majildini tayyorlab berish bo‘yicha kelishuv shartnomasiga muvofiq Davlat kadastrlari palatasining maxsus axborot tizimida ajratilgan shaxsiy kabineti orqali ko‘chmas mulk obyektiga oid ma’lumotlarni kiritadi hamda mulkdor (foydalanuvchi)ning ko‘chmas mulkiga oid mavjud axborotni tizimda o‘ziga yuklab oladi.
 Kadastr muhandisi o‘z shaxsiy kabineti orqali quyidagi ma’lumotlarni Davlat kadastrlari palatasining hududiy boshqarmasiga yuboradi:
 ko‘chmas mulk obyektining kadastr raqami (kadastr hujjatlariga o‘zgartirish kiritilayotganda);
 mulkdor (foydalanuvchi) yuridik va jismoniy shaxsning nomi;
 yuridik shaxslarda soliq to‘lovchining identifikatsiya raqami, jismoniy shaxslarda jismoniy shaxsning shaxsiy identifikatsiya raqami;
 kadastr yig‘majildini tayyorlash (qayta tayyorlash) uchun Vazirlar Mahkamasining 2018-yil 29-dekabrdagi 1060-son qarori bilan tasdiqlangan Ko‘chmas mulk obyektlariga bo‘lgan huquqlarni davlat ro‘yxatidan o‘tkazish tartibi to‘g‘risidagi nizomning 21, 22, 23, 38, 39, 40, 41-bandlarida ko‘rsatilgan huquqni tasdiqlovchi hujjatlar;
 ko‘chmas mulk obyektiga kadastr yig‘majildini tayyorlash (qayta tayyorlash) bo‘yicha tomonlar o‘rtasida imzolangan, shu jumladan, jismoniy shaxs tomonidan shaxsiy ma’lumotlardan foydalanishga rozilik berilgan shartnoma.
 Kadastr muhandisi malaka shahodatnomasining amal qilishi tugaganda, shaxsiy kabinetning ishchi funksiyalari cheklanadi.
 13. Yuridik va jismoniy shaxslarning foydalanishida bir nechta yer uchastkasi bo‘lsa, kadastr yig‘majildi ularning har biri bo‘yicha tayyorlanadi, qishloq xo‘jaligiga mo‘ljallangan yerlar bundan mustasno.
 Qishloq xo‘jaligiga mo‘ljallangan yerlarda jismoniy yoki yuridik shaxsga bitta huquqni belgilovchi hujjat bilan ajratilgan bir necha yer uchastkalarini umumlashtirgan holda kadastr yig‘majildi tayyorlanishi mumkin.
 14. Yer uchastkasining kadastr yig‘majildini tayyorlashda quyidagi ishlar bajariladi:
 yer uchastkasining geodezik o‘lchov natijasida topografik xaritalarini tayyorlash;
 er kadastr ma’lumotlari, yer uchastkasiga bo‘lgan huquqlarni tasdiqlovchi va cheklovchi hujjatlar hamda servitutlar mavjudligini o‘rganish;
 yer uchastkasini joyida xatlovdan o‘tkazish;
 yer uchastkasining chegaralari va umumiy maydonini huquqlarni tasdiqlovchi hujjatlardagi ma’lumotlar bilan solishtirish va ularning farqini aniqlash;
 yer uchastkasining amaldagi maydoni huquqlarni tasdiqlovchi hujjatlarda belgilangan maydondan ortiq bo‘lsa, o‘zboshimchalik bilan egallab olingan erning chegarasini kadastr rejasiga tushirish;
 ko‘chmas mulk obyektini hisobdan o‘tkazish varaqasida yer haqidagi ma’lumotlarni kiritish.
 15. Yer uchastkalari geodezik asboblar yordamida (WGS-84 koordinatalar tizimida) o‘lchovdan o‘tkaziladi. Bunda chegara burilish nuqtalarining koordinatlari aniqlanadi va shartli belgilardan foydalanib, yer uchastkasining elektron raqamli kadastr rejasi tuziladi. 
 16. Yer uchastkasining elektron raqamli kadastr rejasiga quyidagilar tushiriladi va ma’lumotlar aks ettiriladi:
 bino va inshootlar hamda boshqa geografik obyektlar;
 yer uchastkasining davlat hokimiyati organlari tomonidan o‘rnatilgan muhofaza zonalari va o‘zboshimchalik bilan egallab olingan yerlarning chegaralari (mavjud bo‘lsa);
 chegaradosh yer uchastkalari va ularga bo‘lgan huquq egalarining nomlari.
 17. Yer uchastkasining elektron raqamli kadastr rejasi uning maydonidan kelib chiqib, kadastr yig‘majildida tasvirlash uchun qulay masshtablarda tuziladi. Bunda aholi punktlaridagi yer uchastkasining kadastr rejasi 1:500 masshtabdan 1:2000 masshtabgacha, aholi punktlaridan tashqarida joylashgan qishloq va o‘rmon xo‘jaliklari yer uchastkasining kadastr rejasi 1:5000 masshtabda yoki 1:10000 masshtabda tuziladi. 
 Qishloq va o‘rmon xo‘jaligi yerlari, muhofaza qilinadigan tabiiy hududlar va boshqa shu kabi maqsadlarda foydalanilayotgan yer uchastkalarining elektron raqamli kadastr rejasi mavjud topografik va qishloq xo‘jaligi elektron xaritalaridan foydalanib tuziladi.
 Agar yer uchastkasining 1:500 masshtabdan 1:2000 masshtabgacha zamonaviy (aktual) topografik s’yomka materiallari mavjud bo‘lsa, kadastr rejasi ular asosida tuzilishi mumkin.
 Yer uchastkasining elektron raqamli kadastr rejasi arxivda saqlash uchun qog‘ozda chop etilib, rejasini tuzgan ijrochi, yer uchastkasiga bo‘lgan huquq egasi tomonidan imzolanadi va chegaradosh yer uchastkalariga bo‘lgan huquq egalari bilan kelishiladi va Yer uchastkasining chegaralarini aniqlash va kelishish dalolatnomasiga (keyingi o‘rinlarda — dalolatnoma) uning ajralmas qismi sifatida ilova qilinadi. 
 18. Yer uchastkasi joylashgan manzil tez aniqlanishini ta’minlash maqsadida yer uchastkasi joylashgan hudud rejasi tayyorlanadi va kadastr yig‘majildiga kiritiladi. Yer uchastkasi joylashgan hudud rejasi yer uchastkasi tushirilgan, unga yaqin hududlarni o‘z ichiga olgan topografik kartalardan yoki boshqa rejalardan ko‘chirmadan iborat bo‘ladi.
 19. Yer uchastkasini xatlovdan o‘tkazish natijasi bo‘yicha quyidagi hollarda yer uchastkasining chegaralari qo‘shni chegaradoshlar bilan kelishiladi:
 yangi ajratilgan yer uchastkalarida;
 ko‘chmas mulkning bir qismini begonalashtirish natijasida yer uchastkasi bo‘linganda.
 Mazkur bandda nazarda tutilgan holatlarda yer uchastkasini kelishish mazkur Nizomga 10-ilovada keltirilgan namunaviy shaklda dalolatnoma tuzish hamda qo‘shni chegaradoshlar tomonidan imzo qo‘yish yo‘li bilan amalga oshiriladi.
 20. Dalolatnomada quyidagi ma’lumotlar aks ettiriladi:
 yer uchastkasiga bo‘lgan huquqni tasdiqlovchi hujjat nomi, sanasi va raqami;
 yer uchastkasining joylashgan manzili — tuman, shahar, shaharcha, qishloq (ovul) va ko‘chaning nomi, uy raqami, agar ko‘chaning nomi va uy raqami bo‘lmasa, qishloq (ovul), mahalla va aholi punktining nomi keltiriladi; 
 yer uchastkasining chegaralari ta’rifi;
 yer uchastkasining umumiy maydoni — hujjatlar bo‘yicha va amalda;
 yer uchastkasining yer uchastkasini berish to‘g‘risidagi hujjatlarda belgilangan foydalanish maqsadi va amaldagi foydalanish turi;
 qishloq xo‘jaligida foydalanilayotgan yerlarning turlari, bonitet ballari va me’yoriy qiymati; 
 huquqni tasdiqlovchi hujjatlarda belgilangan muhofaza zonasining maydoni;
 yer uchastkasi haqidagi boshqa zarur ma’lumotlar. 
 21. Dalolatnoma yer uchastkasi yuridik shaxsga tegishli bo‘lsa, uning rahbari yoki ishonchli vakili tomonidan, agar yer uchastkasi jismoniy shaxsga tegishli bo‘lsa, ushbu jismoniy shaxs yoki uning ishonchli vakili tomonidan imzolanadi.
 Agar chegaradosh yer uchastkalariga bo‘lgan huquq egasi — jismoniy shaxs uzoq muddatga boshqa joyga ketgan bo‘lsa, yuridik shaxs boshqa tumanda (shaharda) joylashgan bo‘lib, chegaralarni kelishish kuni va vaqti to‘g‘risida ogohlantirilgan bo‘lsa-da, uning rahbari yoki ishonchli vakili kelishish uchun kelmasa, ushbu holat dalolatnomada aks ettiriladi.
 Yer uchastkalari chegaralarini aniqlashda yer uchastkasining chegaralari chegaradosh yer uchastkalariga bo‘lgan huquq egasi (egalari) bilan kelishilmagan taqdirda, nizo sud tartibida hal etiladi.
 Keyinchalik yer uchastkasiga yoki chegaradosh yer uchastkasiga nisbatan belgilangan huquq turi yoki huquq egasi o‘zgarganda, dalolatnomani qayta tuzish talab etilmaydi, yer uchastkasining chegarasi o‘zgargan holatlar bundan mustasno.
 22. Ko‘chmas mulk obyektini hisobga olishda yer uchastkasi bo‘yicha quyidagi ma’lumotlar aks ettiriladi:
 yer uchastkasining joylashgan manzili;
 manzil belgilanishi (mavjud, yangi berilgan, o‘zgartirilgan);
 manzil berish yoki o‘zgartirishni asoslovchi hujjat;
 yer uchastkasining toifasi;
 yer uchastkasining nomi;
 yer uchastkasining kadastr raqami;
 iqtisodiy zonasi;
 yer uchastkasidan foydalanish maqsadi;
 yer uchastkasining umumiy maydoni (ga);
 yer uchastkasiga bo‘lgan huquqni tasdiqlovchi hujjat nomi, sanasi va raqami;
 yer uchastkasiga bo‘lgan huquqni tasdiqlovchi hujjat bo‘yicha yer uchastkasining maydoni (ga);
 o‘zboshimchalik bilan egallangan yer maydoni;
 muhofaza zonalari;
 muhofaza zonalarining maydoni (ga);
 cheklovlar va servitutlar;
 ko‘p yillik daraxtlar bilan egallangan yer maydoni;
 yer uchastkasini baholash to‘g‘risida ma’lumotlar;
 yer uchastkasiga xos boshqa ma’lumotlar.
 23. Yer uchastkasiga bo‘lgan huquqlari davlat ro‘yxatidan o‘tkazilgan yer maydonidagi tegishli tartib asosida barpo etilgan va qurilishi tugallangan yoki tugallanmagan bino va inshootlarga kadastr yig‘majildi tayyorlanishiga ruxsat beriladi.
 O‘zboshimchalik bilan egallab olingan yer maydonlarida noqonuniy qurilgan qurilmalarni egallab olingan yer maydoni va qurilmalarning o‘lchamlari vakolatli organlarning so‘rovnomasiga muvofiq Davlat kadastrlari palatasining tuman (shahar) filiallari tomonidan ma’lumotnoma tarzida tayyorlanadi. 
 24. Bino va inshootlarning kadastr yig‘majildini tayyorlash jarayonida quyidagi ishlar bajariladi:
 bino va inshootlar bo‘yicha mavjud huquqiy, iqtisodiy, arxitektura-shaharsozlik va boshqa zarur hujjatlar yig‘iladi va tahlil qilinadi;
 bino va inshootlar texnik xatlovdan o‘tkaziladi, bunda binolarning ichki va tashqi o‘lchovlari aniqlanadi, maydonlari va hajmlari hisoblanadi hamda ushbu ma’lumotlar binolarning ichki va tashqi o‘lchov qaydnomalarida aks ettiriladi;
 bino va inshootlar konstruktiv qismlarining tavsifi aniqlanadi va ma’lumotlarda aks ettiriladi;
 bino va inshootlarning qavatma-qavat elektron chizmalari tayyorlanadi;
 binoning muhandislik kommunikatsiyalari (gaz, elektr energiyasi, ichimlik suvi, issiqlik ta’minoti va boshqalar) bilan ta’minlanganligi aniqlanadi;
 jismoniy shaxslarga tegishli bo‘lgan bino va inshootlarning kadastr qiymati qonunchilik hujjatlariga muvofiq aniqlanadi;
 bino va inshootlarga hududlarni kadastr bo‘yicha bo‘lish hamda yer uchastkalari, binolar va inshootlarning kadastr raqamlari shakllantiriladi;
 ko‘chmas mulk obyektini elektron hisobga olishda bino va inshootlarning kadastr ma’lumotlari kiritiladi;
 kadastr yig‘majildi tayyorlanadi.
 25. Kadastr yig‘majildi asosida kadastr pasporti rasmiylashtiriladi.
 26. Bino va inshootlarning arxitektura-qurilish chizmalari eng kam hajmda, ortiqcha tafsilotlarsiz tuziladi.
 Bunda binoning ichki xonalari rejasi chiziladi. Agar bino bir necha qavatdan iborat bo‘lsa, u holda barcha qavatlarning rejalari, shuningdek, yerto‘laning rejasi chiziladi. Binoning qavat rejalari 1:100 yoki 1:200 masshtabda chop etiladi va nomlanadi (masalan, “1-qavat rejasi”, “2-qavat rejasi”, “Yerto‘la rejasi”).
 27. Yer osti inshootlarining (har xil maqsadlarda foydalaniladigan quvurlar, elektr va aloqa liniyalari, foydali qazilmalarni qazib olish bilan bog‘liq bo‘lgan inshootlar va boshqalar) tavsifi kadastr yig‘majildiga loyiha-smeta yoki ushbu inshootlar davlat kadastri ma’lumotlaridan foydalanib kiritiladi. 
 28. Maxsus inshootlarning kadastr ma’lumotlari tayyorlanayotganda, ular to‘g‘risida o‘zlariga xos ma’lumotlar tegishli davlat kadastrlari ma’lumotlaridan foydalanib kiritiladi (masalan, alohida kadastr obyekti bo‘lgan elektr liniyasining kadastr ma’lumotlaridan uning nomi, kuchlanishi, simlar soni, elektr liniyasi tayanchlarining konstruksiyasi, transformator stansiyalari va boshqa inshootlar to‘g‘risidagi ma’lumotlar olinishi mumkin). 
 29. Ko‘chmas mulk obyektini hisobdan o‘tkazish natijasiga ko‘ra axborot tizimida bino va inshootlarning quyidagi kadastr ma’lumotlari aks ettiriladi:
 binolar soni;
 inshootlar soni;
 asosiy xonalar soni;
 binolar umumiy maydoni;
 foydali (yashash) maydoni;
 binoning qurilish osti maydoni;
 inshootlar maydoni;
 bino va inshootlarning kapitalligi;
 funksiyasi;
 konstruktiv turi (poydevor, devor, cherdak to‘sinlar, orayopma, tom qoplamasi, pol);
 zilzilabardoshligi;
 muhandislik jihozlanganligi (suv, oqova, elektr, gaz, issiqlik);
 binoning qavatliligi;
 obyekt joylashgan qavati;
 binoning balandligi, m;
 maydon, kv.m. (qurilish osti, umumiy, ishlab chiqarish, foydali, yashash);
 qurilgan yili;
 o‘zboshimchalik bilan qurilgan binolar va inshootlar;
 kadastr qiymati;
 bitim (shartnoma) qiymati;
 maxsus inshootlar to‘g‘risidagi ma’lumotlar.
 Bino va inshootlarning o‘ziga xos xususiyatlarini aks ettiruvchi boshqa ko‘rsatkichlar ham kiritilishi mumkin.
 30. Kadastr yig‘majildiga abrislar, fotosuratlar hamda bino va inshootlarni tavsiflovchi boshqa hujjatlar va elektron fayl materiallari ilova qilinishi mumkin.
 31. Binolar qayta ixtisoslashtirilganda va rekonstruksiya qilinganda, kadastr yig‘majildiga tegishli o‘zgartirishlar kiritiladi.
 Ko‘chmas mulk obyektining vujudga kelishi (barpo etilishi) yoki ikki va undan ortiq qismlarga bo‘linishida manzillarni belgilash Vazirlar Mahkamasining 2018-yil 14-dekabrdagi 1010-son qarori bilan tasdiqlangan Ko‘chmas mulk obyektlari manzillari yagona reyestrini shakllantirish va yuritish tartibi to‘g‘risidagi nizomga muvofiq kadastr yig‘majildini shakllantirish jarayonida amalga oshiriladi.
 32. Qurilishi tugallanmagan binolar va inshootlarga kadastr yig‘majildi tegishli loyiha tashkiloti tomonidan ularning qurilishi loyiha talablariga muvofiq boshlanganligi tasdiqlangan taqdirda, mazkur Nizomda belgilangan tartib asosida tayyorlanadi va natijasi bo‘yicha kadastr pasporti beriladi. Bunda bino va inshootning poydevori va birinchi qavati devorlarining qurilish ishlari yakunlanganligi qurilishni boshlangan deb topish uchun asos hisoblanadi.
 33. Yuridik va jismoniy shaxslarning mulki bo‘lgan ko‘p yillik daraxtlarga ko‘chmas mulkning bir turi sifatida kadastr yig‘majildi tayyorlanadi va natijalari bo‘yicha kadastr pasporti beriladi.
 Qishloq xo‘jaligi tashkilotlari va fermer xo‘jaliklari tomonidan uzoq muddatli ijaraga berilgan yer uchastkalarida ijaraga beruvchining ruxsati bilan o‘z mablag‘lari hisobiga ekilgan va ularning mulki bo‘lgan ko‘p yillik daraxtlar to‘g‘risidagi ma’lumotlar kadastr yig‘majildi tarkibiga kiritiladi. 
 Yakka tartibdagi uy-joyda hamda jamoa bog‘dorchiligi va uzumchiligini yuritish (dala hovli) uchun berilgan yer uchastkalarida o‘stirilgan ko‘p yillik daraxtlarga kadastr yig‘majildi tayyorlanmaydi.
 34. Kadastr yig‘majildini tayyorlash jarayonida bog‘lar, uzumzorlar, tutzorlar va boshqa o‘rmon daraxtlarining maydonida (geodezik o‘lchov asboblari yordamida 1:1000 va 1:10000 gacha masshtabda topoxaritalari yaratiladi) o‘lchov ishlari o‘tkaziladi va ko‘chatlarning soni aniqlanadi. Bog‘lardagi daraxtlar turlarga (olma, nok, shaftoli va boshqalar) ajratilmasdan, egallagan umumiy maydoni hamda soni aniqlanadi. 
 35. Ko‘p yillik daraxtlarning kadastr ma’lumotlari yer uchastkasining kadastr ma’lumotlari bilan birgalikda ko‘rsatiladi. Kichraytirilgan reja xaritasidagi shartli belgilarda ko‘p yillik daraxtlar egallagan yerlar chegarasi koordinata burilish nuqtalari katalogida aks ettiriladi. 
 36. Kadastr yig‘majildi davlat tilida elektron hujjat sifatida tayyorlanadi. 
 Qog‘oz ko‘rinishda kadastr yig‘majildi A4 (210 x 297 mm) formatdagi yozuv qog‘ozlarida elektron hujjat asosida tayyorlanadi. Bunda asosiy formatlarning qisqa tomonlarini karrali miqdorda uzaytirish bilan tashkil qilinadigan qo‘shimcha formatlar qo‘llanilishi mumkin.
 37. Ko‘chmas mulk obyekti faqat yer uchastkasi yoki bino va inshootdan (kvartira, bino, inshootning bir qismi) hamda ko‘p yillik daraxtlardan iborat bo‘lgan hollarda, kadastr yig‘majildi tegishli obyekt bo‘yicha tayyorlanadi. 
 38. Kadastr yig‘majildining muqovasi va tarkibidagi elektron axborot tizimida shakllanadigan ma’lumotlarning namunaviy jadvallari, qaydnomalari va blankalari O‘zbekiston Respublikasi Davlat soliq qo‘mitasi huzuridagi Kadastr agentligi (keyingi o‘rinlarda — Kadastr agentligi) tomonidan tasdiqlanadi. 
 Bunda kadastr yig‘majildini tayyorlagan Davlat kadastrlari palatasining tuman (shahar)dagi filiali yoki kadastr muhandisi nomi, ko‘chmas mulk obyekti joylashgan joy va ko‘chmas mulk obyektiga oid boshqa barcha ma’lumotlar qayd etiladi.
 39. Davlat kadastrlari palatasining tuman (shahar) filiali xodimlari tomonidan tayyorlangan kadastr yig‘majildi mazkur Nizomning 8-bandida belgilangan muddat doirasida tekshirib chiqiladi. Bunda mazkur yig‘majildda qayd etilgan ma’lumotlar to‘liq va to‘g‘ri kiritilganligi hamda geoaxborot tizimlarida aks ettirilganligi holati o‘rganiladi. Kamchiliklar aniqlangan hollarda, bir ish kuni muddatda ijrochi xodim kamchiliklarni bartaraf etadi.
 Kadastr muhandisi tomonidan ko‘chmas mulk obyektlariga tayyorlangan kadastr yig‘majildi bo‘yicha ma’lumotlar uning axborot tizimidagi shaxsiy kabineti orqali Davlat kadastrlari palatasining hududiy boshqarmasiga qabul qilish uchun yuboriladi.
 Davlat kadastrlari palatasining hududiy boshqarmalari kadastr muhandisi tomonidan axborot tizimi orqali ko‘chmas mulk obyektiga oid tayyorlangan kadastr yig‘majildi ma’lumotlarini qabul qilib oladi va uch ish kuni mobaynida o‘rganib chiqadi.
 40. Kadastr muhandisi axborot tizimidagi shaxsiy kabineti orqali ko‘chmas mulk obyektlariga oid quyidagi ma’lumotlarni kiritadi:
 ko‘chmas mulk obyekti joylashgan joy;
 egasiga (foydalanuvchiga) oid ma’lumotlar;
 ko‘chmas mulk obyektiga kadastr yig‘majildini tayyorlash bo‘yicha kelishuvga oid ma’lumotlar (shartnoma raqami, sanasi, muddatlari, to‘lov miqdori va boshqalar);
 mazkur Nizomning 22 va 29-bandlarida ko‘rsatilgan ma’lumotlar;
 yer uchastkasi va undagi bino inshootlarning chegaralari ko‘rsatilgan hamda WGS-84 koordinatalar tizimidagi tayyorlangan raqamli kadastr xaritasi;
 bino va inshootlarning avtomatik loyihalashtirish dasturlari yordamida dxf, dwg formatlardan birida tayyorlangan chizmasi. Kadastr yig‘majildi birlamchi tayyorlangan hollarda, bino va inshootlarning amaldagi (o‘lchov kunidagi) holati bo‘yicha foto suratlar, respublikada foydalanishda ruxsat etilgan sun’iy yo‘ldosh suratlari.
 41. Kadastr muhandisining axborot tizimi orqali taqdim etilgan elektron ma’lumotlari Davlat kadastrlari palatasining hududiy boshqarmasi tomonidan uch ish kunida o‘rganiladi. Bunda:
 kadastr muhandisi tomonidan tayyorlangan elektron ma’lumotlar, ko‘chmas mulk obyektiga bo‘lgan huquqni tasdiqlovchi hujjatlar mavjudligi va unga muvofiq ko‘chmas mulk obyekti texnik hisobga olinadi, kadastr pasporti rasmiylashtiriladi yoki unga to‘sqinlik qiluvchi holatlar tekshiriladi;
 kadastr muhandisi tomonidan kadastr ma’lumotlar bazasiga kiritilgan texnik ma’lumotlarning to‘g‘ri va to‘liqligi tekshiriladi va dastlabki ma’lumotlar bilan solishtiriladi;
 yer uchastkasi, bino va inshootlar hamda ko‘p yillik daraxtlar dastlabki shakllantirilgan kadastr ma’lumotlari asosida solishtiriladi va axborot tizimida mavjud chegaradosh yerdan foydalanuvchilarning chegaralari bilan solishtiriladi va tahlil etiladi.
 Kadastr muhandisi tomonidan axborot tizimi orqali yuborilgan ma’lumotlarda texnik xatoliklar mavjud bo‘lsa, bartaraf etish uchun ushbu xatoliklar ko‘rsatilgan holda qaytariladi. Agar ko‘rsatilgan texnik xatoliklar xabar berilgan paytdan boshlab bir oy mobaynida bartaraf etilmagan yoki muhandis tomonidan tegishli xabar qoldirilmagan bo‘lsa, hududiy boshqarma ikki ish kunida kadastr pasportini tayyorlashni va hisobga qo‘yishni rad etish to‘g‘risida qaror qabul qiladi va bu haqda kadastr muhandisini shaxsiy kabineti orqali xabardor qiladi.
 Taqdim etilgan ma’lumotlar asosida ko‘chmas mulk obyektining tashqi chegaralari va obyektga oid umumiy ma’lumotlari bir xilligi aniqlangandan so‘ng hududiy boshqarma tomonidan kadastr muhandisining taqdim etilgan elektron kadastr yig‘majildi ma’lumotlari davlat kadastrlari tizimiga qabul qilinadi. Bu haqda axborot tizimi orqali kadastr muhandisiga ko‘chmas mulk obyektining kadastr pasportidan ko‘chirma nusxasi yuboriladi. 
 Quyidagi hollarda kadastr muhandisi tomonidan taqdim etilgan ma’lumotlar axborot tizimi orqali rad etiladi va kamchiliklarini bartaraf etish yuzasidan tegishli izoh yuboriladi:
 ushbu Nizomning 12, 22 va 29-bandlarida keltirilgan ma’lumotlar to‘liq taqdim etilmaganda;
 belgilangan muddatda ma’lumotlardagi texnik xatoliklar to‘g‘rilanmaganda;
 yer uchastkasi chegaralariga oid berilgan ma’lumotlar geoaxborot tizimi va tuman (shahar) filiallari arxiv ma’lumotlariga nisbatan farq qilganda.
 Boshqa hollarda kadastr muhandisiga rad javobi berilishiga yo‘l qo‘yilmaydi.
 42. Davlat kadastrlari palatasining hududiy boshqarmasi tomonidan kadastr muhandisi ma’lumotlari kelishilgan va hisobga qo‘yilganda, kadastr muhandisi o‘zining shaxsiy kabinetida kadastr ma’lumotlari bazasiga kirgan holda ko‘chmas mulk obyekti bo‘yicha bino va inshootlarning o‘lchov qaydnomasi, xonalarning o‘lchov qaydnomasi, bino va inshootlarning konstruktiv elementlari qaydnomasini va boshqa ma’lumotlarni chop etadi.
 43. Kadastr muhandisi tomonidan tayyorlangan va qabul qilingan kadastr yig‘majildi ma’lumotlari ko‘chmas mulk obyektiga bo‘lgan huquqlarni davlat ro‘yxatidan o‘tkazishda ro‘yxatdan o‘tkazuvchi tomonidan ro‘yxatga olish ishini ko‘rib chiqishda asos hisoblanadi.
 44. Kadastr muhandisi ko‘chmas mulk obyektiga kadastr yig‘majildini shakllantirishda axborot tizimidagi shaxsiy kabineti orqali zarur bo‘lgan kadastr ma’lumotlarni olishda, elektron ma’lumotlar bazasidan hamda ko‘chmas mulk obyektlariga bo‘lgan huquqlarning davlat reyestridagi ma’lumotlardan foydalanish huquqiga ega bo‘ladi.
 45. Kadastr muhandisi tomonidan ushbu Nizom talablariga ikki va undan ortiq ravishda qo‘pol ravishda amal qilmaslik hamda qonunchilik hujjatlari talablarini buzish holatlariga yo‘l qo‘yilishi, kadastr muhandisining malaka shahodatnomasi bekor qilinishi bo‘yicha Kadastr agentligiga axborot kiritish uchun asos hisoblanadi.
 46. Kadastr yig‘majildiga o‘zgartirishlar ko‘chmas mulk obyektiga bo‘lgan huquq egalarining yoki ular ishonchli vakillarining talablariga muvofiq tegishli tartibdagi murojaatlari asosida kiritiladi.
 47. Bino va inshootlarning konstruktiv qismlari, xonalar soni o‘zgartirilgan holda rekonstruksiya qilinganda, ular qaytadan texnik xatlovdan o‘tkaziladi hamda shu asosda bino va inshootlarning kadastr ma’lumotlari qaytadan tayyorlanadi.
 48. Bino va inshootlarning konstruktiv qismlari, xonalar soni o‘zgarmagan holda unga nisbatan huquq turi va (yoki) huquq egasi o‘zgargan taqdirda, ko‘chmas mulk obyektiga qaytadan kadastr yig‘majildini tayyorlash taqiqlanadi.
 49. O‘zbekiston Respublikasining davlat sirlari bilan bog‘liq (maxfiylik rejimidagi) bo‘lgan ko‘chmas mulk obyektlari bo‘yicha kadastr yig‘majildini tayyorlash uchun ko‘chmas mulkni balansida saqlovchi tashkilot yoxud ularning ishonchli vakillari tomonidan to‘g‘ridan to‘g‘ri Davlat kadastrlari palatasining hududiy boshqarmalariga murojaat qilinadi.
 Bunda kadastr yig‘majildini tayyorlash bo‘yicha tegishli shartnoma rasmiylashtiriladi.
 Davlat kadastrlari palatasining hududiy boshqarmalari ko‘chmas mulk obyektlarini xatlovdan o‘tkazish ishlarini maxfiylik rejimiga rioya etgan holda amalga oshiradi. Xatlov natijalari bo‘yicha kadastr yig‘majildi rasmiylashtiriladi va alohida maxfiylik rejimiga ega bo‘lgan ma’lumotlar bazasiga kiritadi.
 50. Kadastr yig‘majildiga o‘zgartirishlar kiritishda Davlat kadastrlari palatasining elektron arxivi hamda tegishli tuman (shahar) filiallari arxivida saqlanayotgan qog‘oz nusxasiga ham tegishli o‘zgartirishlar kiritiladi. Bunda kadastr yig‘majildining arxivda saqlanayotgan nusxasida mavjud bo‘lgan hujjatlarni olib tashlashga yo‘l qo‘yilmaydi, yangi holatlarni tasdiqlovchi hujjatlar kadastr yig‘majildiga yangilanishi bo‘yicha qo‘shib boriladi.
 51. Ko‘chmas mulk obyektini kadastr hisobiga olish va kadastr yig‘majildini shakllantirish natijasida ko‘chmas mulk obyekti bo‘yicha elektron shaklda kadastr pasporti rasmiylashtiriladi.
 Kadastr muhandisi bilan shartnoma tuzgan holda kadastr yig‘majildi tayyorlanganda, kadastr pasporti ushbu Nizomga 1-ilovadagi sxemaga muvofiq beriladi.
 Kadastr pasportida mulkdor va huquqni belgilovchi hujjatlar haqidagi ma’lumotlar aks ettirilmaydi. 
 52. Kadastr pasportining shakllari quyidagi turlar bo‘yicha belgilanadi:
 ko‘p kvartirali uydagi turar joyning kadastr pasporti — ushbu Nizomga 2-ilovaga muvofiq;
 yakka tartibdagi turar joyning kadastr pasporti — ushbu Nizomga 3-ilovaga muvofiq;
 noturar joy toifasidagi ko‘chmas mulk obyektining kadastr pasporti — ushbu Nizomga 4-ilovaga muvofiq;
 yer uchastkasining kadastr pasporti — ushbu Nizomga 5-ilovaga muvofiq;
 ko‘p kvartirali uydagi noturar joyning kadastr pasporti — ushbu Nizomga 6-ilovaga muvofiq;
 qurilishi tugallanmagan obyektning kadastr pasporti — ushbu Nizomga 7-ilovaga muvofiq;
 ko‘p yillik daraxtning kadastr pasporti — ushbu Nizomga 8-ilovaga muvofiq;
 maxsus inshootlarning kadastr pasporti — ushbu Nizomga 9-ilovaga muvofiq;
 ko‘p kvartirali uyning kadastr pasporti — ushbu Nizomga 9a-ilovaga muvofiq.
 53. Ko‘chmas mulk obyektiga kadastr pasporti quyidagi hollarda rasmiylashtiriladi yoki qayta rasmiylashtiriladi:
 ko‘chmas mulk obyekti bo‘yicha birlamchi xatlov ishlari bajarilganda;
 ko‘chmas mulk obyektining bir qismi begonalashtirilganda yoki yer uchastkasi alohida bo‘linganda (bunda ko‘chmas mulk obyektining ikki qismiga alohida kadastr pasporti shakllantiriladi);
 yer uchastkasining maydoni yoki chegara nuqtalari o‘zgarganda;
 ko‘chmas mulk obyektining manzilini belgilashda yoki o‘zgartirishda;
 ko‘chmas mulk obyektining toifasi o‘zgarganda.
 54. Ko‘chmas mulk obyektining pasporti qonunchilik hujjatlarida belgilangan tartibda rasmiylashtiriladi.
 55. Mazkur Nizom talablari buzilishida aybdor bo‘lgan shaxslar qonunchilik hujjatlariga muvofiq javob beradilar.
 1. Vazirlar Mahkamasining “O‘zbekiston Respublikasida binolar va inshootlar davlat kadastrini yuritish to‘g‘risida” 1997-yil 2-iyundagi 278-son qarori.
 2. Vazirlar Mahkamasining “O‘zbekiston Respublikasida davlat yer kadastrini yuritish to‘g‘risida” 1998-yil 31-dekabrdagi 543-son qarori.
 3. Vazirlar Mahkamasining “O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi faoliyatini tashkil etish to‘g‘risida” 2004-yil 19-oktabrdagi 483-son qaroriga 7-ilovaning 2-bobi 1 va 2-bandlari (O‘zbekiston Respublikasi QHT, 2004-y., 42-son, 446-modda).
 4. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Vazirlar Mahkamasining “Ko‘chmas mulkka bo‘lgan huquqlarni davlat ro‘yxatidan o‘tkazish tartibini takomillashtirish to‘g‘risida” 2014-yil 7-yanvardagi 1-son qarori)” 2014-yil 3-iyundagi 138-son qaroriga ilovaning 3 va 4-bandlari (O‘zbekiston Respublikasi QHT, 2014-y., 23-son, 269-modda).
 5. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Vazirlar Mahkamasining “Kadastr hujjatlarini tayyorlash bo‘yicha davlat xizmatlari narxlarini belgilashda tabaqalashtirilgan yondashuv tartibini takomillashtirish to‘g‘risida” 2014-yil 10-iyuldagi 186-son qarori)” 2014-yil 6-noyabrdagi 309-son qaroriga ilovaning 1-bandi (O‘zbekiston Respublikasi QHT, 2014-y., 46-son, 551-modda).
 6. Vazirlar Mahkamasining “O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Yerlarni muhofaza qilish va ulardan oqilona foydalanish borasida nazoratni kuchaytirish, geodeziya va kartografiya faoliyatini takomillashtirish, davlat kadastrlari yuritishni tartibga solish chora-tadbirlari to‘g‘risida” 2017-yil 31-maydagi PF-5065-son Farmoni va O‘zbekiston Respublikasi Prezidentining “O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi faoliyatini yanada takomillashtirish chora-tadbirlari to‘g‘risida” 2017-yil 31-maydagi PQ-3024-son qarori)” 2017-yil 29-avgustdagi 679-son qaroriga ilovaning 3 va 4-bandlari (O‘zbekiston Respublikasi QHT, 2017-y., 35-son, 931-modda).